  Майя Бывальцева Балезиноын Чупчи шурез муромытонъя ӵектос дасян ужъёс мыно. Ӵектосэз улонэ пыӵатон понна Удмуртия федерал коньдэтысь юрттэт басьтыны оске. Со сярысь вераз улосвыл кивалтэтлэн тӧроезлэсь ужзэ быдэсъясь Рафис Касимов. «Милям чакланъёсамы каргуртын шурез муромытон ортчытон, со понна ми федерал коньдэтысь уксё басьтыны тыршомы. Ӵектосэз дасян ужъёс мыно… Ужпумез сэрттыны-пертчыны кулэ ву сётонэз ӟеч радъян понна. Жаляса верано, каргуртын ву запасъёс ӧвӧл, соосты 60-тӥ но, 70-тӥ но аръёсы утчазы, жаляса верано, ӧз шедьтэ, соин ик чылкытатӥсь сооружениос пуктоно но вуэз меуъем выллы матысь басьтоно луиз», — вераз со. Касимовлэн верамезъя, Балезиноын вуэн шугъяськонъёс кылдӥзы каргуртын Чупчи шӧдскымон лазегомемен. Малы со озьы луиз, «Удмуртгипроводхозысь» ӧнерчиос ӧз валэктэ на. Улосвыл кивалтэтлэн тӧроезлэсь ужзэ быдэсъясьлэн кылъёсызъя, югдур секыт луиз туэ сӥзьыл, куке ву басьтон интыын ву шӧдскымон кулэсмиз. Вуэз кыскись камера котырын толалтэ медаз кынмы шуыса, кӧня ке ужрадъёс ортчытоно луиз. Али оскон вань, толалтэ насос станция умой ужалоз шуыса, ву луоз. Со понна дуно насос басьто. Балезино ёрослы дотаци чотын ватсаса коньдон висъян сярысь пумкылъянэз кивалтэтлэн азьвалтэтэзлэн кенешоназ арня талэсь азьвыл кутӥзы. Ёросын улӥсьёслы тырмыт но ялан ву сётонэз радъян понна 3 миллион 160 сюрс манет сётӥзы. «Пайдаез гинэ мед луоз. Котьма ке но, юон вуэн югдурез умоятыны кулэ», — вераз кивалтэтлэн тӧроез Виктор Савельев. Тегъёс: Мерлык Ижкар Балезино Удмуртия коньдэт кивалтэт Чупчи РафисКасимов  